Lenaba le legolo la motšweletši wa dibjalo ke mengwang mme lenaneongtlhabollo la rena re phethile gore lenyaga re ikemišetša go lwantšha mengwang ka maatla!
Mafelong a mantši fao go tšweletšwago dibjalo tša selemo sehla se e be e le se sebotse kudu. Madimabe ke gore ge mabaka a swanela dibjalo, go ra go re a swanela le mengwang. Lenyaga go bile le mašemo ao mo go ona dibjalo di bego di sa bonale gabotse ka baka la mengwang, mme tahlego yeo e hlolwago ke seemo se ke ye e boifišago. Mengwageng e se mekae ye e fetilego balemi ba ile ba goga boima ka ge go be go se bonolo go hwetša dipoelo tše kaone - ga re a swanela go lahlegelwa ke mabele afe kapa afe ntle le lebaka.
O ka botšiša gore na o swanetše go itshwenya ka mengwang kgweding ya Aprele ka lebaka lang Gonabjale go ka se thuše go leka go laola mengwang dibjalong tše di lego tšhemong ka ge e šetše e sentše (ge e se fela go thiba gore e enye peu ye e tlogo mela le go senya dibjalo ngwaga wo o tlago). Le ge go le bjalo, ge o nyaka go lwantšha lenaba ka moo go kgontšhago o swanetše go le tseba ka go tsenela - ga o kgone go lwantšha selo seo o sa se tsebego le gona o sa kgonego go se lemoga. Gonabjale e tloga e le nako ye botse ya go hlahloba mašemo a gago go bona mengwang ye e melago go ona - go na le kgonagalo ye kgolo ya gore yeo e melago fao gonabjale e tlo ba gona gape ngwaga wo o tlago (le ngwaga wo o latelago ge o sa tšee dikgato tša go e laola ka bjako)?
E tswala bjang?
Mokgwa wo mokaone wa go lwantšha mengwang yeo dibjalong ke ofe (phetošopšalo, taolo ya semotšhene goba taolo ya sekhemikhale)?
Mengwang ye e swanetše go hlaselwa neng mo ngwageng?
Ke dibolayangwang (dikhemikhale) dife tše di ngwadišitšwego go bolaya mengwang yeo?
Na dikhemikhale di swanetše go tšhelwa/gašetšwa neng mengwanyeng goba mmung?
Ge o na le tshedimošo ye e feletšego mabapi le mengwang yeo e hlolago mathata o tla kgona gabotse go e laola go fokotša bothata sehleng se se latelago - itokiše gore o kgone go fediša mathata mme mafelelong o fenye ntweng ya go lwantšha mengwang!